CELEX: 62014TN0384
Language: mt
Date: 2014-06-03 00:00:00
Title: Kawża T-384/14: Rikors ippreżentat fit- 3 ta’ Ġunju 2014 – L-Italja vs Il-Kummissjoni

21.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 235/32
            
         Rikors ippreżentat fit-3 ta’ Ġunju 2014 – L-Italja vs Il-Kummissjoni
   (Kawża T-384/14)
   2014/C 235/43
   Lingwa tal-kawża: it-Taljan
   
      Partijiet
   
   
      Rikorrenti: Ir-Repubblika Taljana (rappreżentanti: B. Tidore, avvocato dello Stato, G. Palmieri, aġent)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               Tannulla d-Deċiżjoni tal-Kummissjoni Nru. C (2014) 2008, tal-4 ta’ April 2014, innotifikata fis-7 ta’ April 2014, li teskludi mill-finanzjament tal-Unjoni Ewropea xi spejjeż sostnuti mill-Istati Membri, u b’mod iktar konkret mill-Italja, fi ħdan il-Fond Agrikolu Ewropew ta’ Gwida u Garanzija (FAEGG), Taqsima “Garanzija”, il-Fond Agrikolu Ewropew ta’ Garanzija (FAEG) u l-Fond Agrikolu Ewropew għall-Iżvilupp Rurali (FAEŻR).
            
         
      Motivi u argumenti prinċipali
   
   Insostenn tar-rikors tagħha, il-Gvern Taljan jinvoka tliet motivi.
   
               1.
            
            
               L-ewwel motiv ibbażat fuq il-ksur tal-prinċipji Komunitarji u fuq investigazzjoni insuffiċjenti.
               
                           —
                        
                        
                           Fil-fatt fid-deċiżjoni kkontestata, il-Kummissjoni operat korrezzjoni finanzjarja fuq is-supposizzjoni ta’ xi nuqqasijiet li nstabu fi spezzjoni in loco, li saret biss fir-reġjuni ta’ Lazio u Abbruzzo. Ir-rikorrenti tikkontesta li r-riżultati ta’ tali spezzjonijiet jistgħu jiġu estiżi lil hinn mir-reġjuni kkunsidrati u li l-korrezzjoni tista’ tiġi kkwantifikata għal 5 %, għaliex ir-realtà tad-diversi reġjuni Taljani hija estremament diversifikata u f’kull każ kien involut O.P. (AGEA) wieħed biss.
                        
                     
         
               2.
            
            
               It-tieni motiv ibbażat fuq ksur tal-Artikoli 43 u 48 tar-Regolament 1782/2003 (1)
               
               
                           —
                        
                        
                           Fid-deċiżjoni tagħha, il-Kummissjoni kkritikat lill-Istat Taljan minħabba applikazzjoni żbaljata tal-leġiżlazzjoni fis-suġġett tad-drittijiet speċjali, filwaqt li ddikjarat li kien ser ikun riskju għall-Fond. Ir-rikorrenti tallega li l-Artikoli 43 u 48 tar-Regolament 1782/2003 ma jipprevedux metodu speċifiku ta’ distribuzzjoni mill-ġdid tad-drittijiet speċjali, għall-każijiet eżaminati mill-Kummissjoni, u li l-metodoloġija adottata fl-Italja mhux biss hija għal kollox konformi ma’ tali leġiżlazzjoni, iżda ma tippreżentax fiha nfisha riskji partikolari għall-Fond.
                        
                     
         
               3.
            
            
               It-tielet motiv ibbażat fuq ksur tal-prinċipji ġenerali fis-suġġett tal-korrezzjoni finanzjarja u ta’ osservanza tal-kriterji ta’ rikonoxximent, kif ukoll fuq motivazzjoni insuffiċjenti.
               
                           —
                        
                        
                           Fid-deċiżjoni tagħha, il-Kummissjoni operat korrezzjoni dwar in-nuqqasijiet operattivi li jitħallsu mill-ARBEA, organu ta’ ħlas li tiegħu ġie rrevokat ir-rikonoxximent b’deċiżjoni tal-amministrazzjoni, tat-12 ta’ Mejju 2010, u fis-seħħ mis-16 ta’ Ottubru 2010, f’liema data l-kompetenzi tal-ARBEA ittieħdu mill-AGEA. Ir-rikorrenti tikkontesta l-mod li bih ipproċediet il-Kummissjoni, li estendiet sal-2010 il-korrezzjoni diġà operata għall-eżerċizzji finanzjarji 2007-2009, billi assumiet il-kontinwazzjoni tar-riskji diġà stabbiliti u adottat l-istess perċentwali, kif ukoll l-applikazzjoni tal-korrezzjoni għall-perijodu interkurrenti bejn ir-revoka tar-rikonoxximent u t-teħid tal-funzjonijiet mill-AGEA.
                        
                     
         
      (1)  Ir-Regolament tal-Kunsill (KE) Nru 1782/2003, tad-29 ta’ Settembru 2003, li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001.